DECRETO 66/2006, do 20 de abril, polo que se deixa sen efecto o Decreto 587/2005, do 29 de decembro, polo que se declara a urxente ocupación, para os efectos de expropiación forzosa, polo Concello de Barro, dos bens e dereitos necesarios para a realización do proxecto de mellora do contorno de Barosa.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 28/04/2006

Con data do 9 de xuño de 2005 asinouse un convenio de colaboración entre a Consellería de Medio Ambiente, a Empresa Pública de Obras e Servizos Hidráulicos e o Concello de Barro para a execución das obras recollidas no proxecto técnico denominado «Mellora do medio natural e defensa ante inundacións. Mellora do contorno de Barosa, Barro, Pontevedra. OH.436.639».
Segundo as cláusulas do citado convenio, o Concello de Barro comprometíase a poñer á disposición da Empresa Pública de Obras e Servizos Hidráulicos, libres de cargas e gravames, os terreos en que se tiñan que realizar as obras recollidas no proxecto, así como os correspondentes permisos e autoriza
cións necesarias. A Empresa Pública de Obras e Servizos Hidráulicos obrigábase a contratar as obras e asumir o seu financiamento.
A Empresa Pública de Obras e Servizos Hidráulicos a través da Resolución do 10 de xuño de 2005, anunciou a licitación do concurso, polo procedemento aberto e trámite de urxencia para a adxudicación do contrato de execución das obras de «Mellora do medio natural e defensa ante inundacións. Mellora do contorno de Barosa».
Unha nova programación das actuacións en materia hidráulica de inadiable execución motivou a resolución da Empresa Pública de Obras e Servizos Hidráulicos, do 23 de setembro de 2005, pola que se daban por finalizados varios procedementos de contratación, entre eles a licitación do contrato administrativo de execución de obra de clave OH.436.639, procedendo o arquivo dos expedientes de licitación e de gasto e demais trámites e actuacións realizados.
As circunstancias que xustificaron no seu día o excepcional procedemento da declaración de urxencia dos bens e dereitos necesarios para a realización do proxecto de mellora do contorno de Barosa cambiaron substancialmente no tempo transcorrido.
O arquivo dos expedientes de licitación e de gasto aconsellan deixar sen efecto a declaración de urxente
ocupación para os efectos de expropiación forzosa polo Concello de Barro dos bens e dereitos necesarios para a realización do proxecto de mellora do contorno de Barosa.
A competencia para deixar sen efecto a declaración de urxencia para os efectos da urxente ocupación correspóndelle ao Consello da Xunta de Galicia segundo o disposto no artigo 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Publicas e Xustiza e logo de deliberación do Consello da Xunta de Galicia na súa reunión do día vinte de abril de dous mil seis,
DISPOÑO:
Artigo único.
Declárase sen efecto a urxente ocupación, para os efectos de expropiación forzosa, polo Concello de Barro, dos bens e dereitos necesarios para a realización do proxecto de mellora do contorno de Barosa acordada polo Decreto 587/2005, do 29 de decembro.
Disposición derradeira
Única.-Este decreto producirá efectos desde o día da súa publicación no Diario Oficial de Galicia.
Santiago de Compostela, vinte de abril de dous mil seis.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas
e Xustiza